KIRJALLINEN KYSYMYS P-1329/01 esittäjä(t): Alexandros Alavanos (GUE/NGL) komissiolle. Attikan alueellinen toimintaohjelma ja maanjäristyksiltä suojaavat hankkeet.



Virallinen lehti nro 340 E , 04/12/2001 s. 0219 - 0220



KIRJALLINEN KYSYMYS P-1329/01 esittäjä(t): Alexandros Alavanos (GUE/NGL) komissiolle (25. huhtikuuta 2001) Aihe: Attikan alueellinen toimintaohjelma ja maanjäristyksiltä suojaavat hankkeet Attikan alueelliseen toimintaohjelmaan sisältyy Attikaa 7. syyskuuta 1999 ravistelleen maanjäristyksen tuhojen korjaamista koskeva viides osasto. Paikallishallinnon toimialaan kuuluvien perusrakenteiden korjaamista koskevaa viidennen osaston viidettä toimea varten myönnetyt 94,63 miljoonan euron määrärahat ovat riittämättömät vahinkojen korjaamiseksi, koska uudelleenrakennustöitä tarvitsevat läntisen Ateenan kunnat ovat Kreikan pääkaupungin köyhimpiä ja ongelmallisimpia alueita ja seutua, jossa maanjäristyksen aiheuttamat tuhot olivat kaikkein pahimpia. Aikooko komissio myöntää lisää määrärahoja tätä toimea varten? Kun otetaan huomioon, että kansalaisille on kaikkein tärkeintä omaisuuden ja elämän suojeleminen uusilta maanjäristyksiltä, miksi vain harvoissa kunnissa asetetaan etusijalle julkiset ennaltaehkäisevät hankkeet, kuten rakennusten suojaaminen maanjäristyksiltä, kaupunkien infrastruktuurin ennalleen palauttaminen, maanjäristysten uhrien majoituksen järjestäminen, verkostojen korjaaminen, pienaluetutkimukset ja purkutöiden tukeminen? Jos viidennen osaston viidenteen toimeen ei sisälly aukioiden, julkisten rakennusten ja muiden kohteiden korjaustöiden lisäksi kansalaisten ennaltaehkäisevää suojelua korostavia julkisia hankkeita, eikö komissio ota tällöin raskaan vastuun paikallishallinnon riittämättömästä tukemisesta suojauduttaessa uudelta maanjäristykseltä, jollainen vaati vuonna 1999 kymmeniä kuolonuhreja ja tuhosi tuhansia rakennuksia? Michel Barnier'n komission puolesta antama vastaus (20. kesäkuuta 2001) Aluepolitiikasta vastaava komission jäsen allekirjoitti toukokuun 2001 alussa ohjelmakautta 2000-2006 koskevan Attikan alueellisen toimenpideohjelman, jonka viidennessä toimintalinjassa (vuoden 1999 maanjäristyksen tuhojen korjaaminen) määrätään 462 miljoonan euron julkisista menoista; tästä määrästä 370 miljoonaa euroa maksetaan Euroopan aluekehitysrahastosta. Kreikan viranomaiset jakavat tämän määrän eri toimenpiteiden kesken; toimenpideohjelman valvontakomitean hyväksymä jako esitetään hallintoviranomaisen laatiman ohjelma-asiakirjan täydennyksessä. Toimenpideohjelmassa ehdotetaan kuitenkin jo seuraavia ohjeellisia määrärahoja käytettäväksi julkisiin menoihin: >TAULUKON PAIKKA> Kreikan viranomaiset ovat vastuussa myös toimenpiteen 5.5 alaan kuuluvien yksittäisten hankkeiden valitsemisesta. Toimenpiteessä 5.7 määrätään myös vahingoittuneiden kaupunkialueiden raivaamista koskevista toimista ja alueiden kunnostamisesta maanjäristyksiä kestävien talojen rakentamiseksi. Rakennerahastojen tukea ei voida myöntää yksityistalojen rakentamiseen voimassa olevien säännösten perusteella. Myös Euroopan investointipankki (EIP) saattaa myöntää Kreikan viranomaisille pitkäaikaisia lainoja jopa miljardin euron arvosta vuoden 1999 maanjäristyksen Attikassa aiheuttamien tuhojen korjaamiseksi. EIP hyväksyi jo joulukuussa 1999 300 miljoonan euron lainan, joka voidaan käyttää myös maanjäristyksen vahingoittamien yksityistalojen uudelleenrakentamisen tai korjaamisen yhteisrahoitukseen.